Псори къызэмыхъулIэми
Сэ Али-Бэрдыкъуэ курыт еджапIэм илъэс тIощIрэ блырэ хъуауэ сыщолажьэ. Сигу къемыуэн слъэкIкъым адыгэбзэм и пщIэр кIуэ пэтми нэхъ мащIэ зэрыхъур. Абы къыхэкIыу дэ, адыгэбзэр езыгъэджхэм, ди пщэ илъщ ди къару къызэрихькIэ а щытыкIэм фIы и лъэныкъуэкIэ зедгъэхъуэжыным.
Сэ къызэрыслъытэмкIэ, сабийм и бзэр фIыуэ ебгъэлъагъуныр псом нэхърэ нэхъыщхьэщ. Сыт хуэдэ си дерсри зэрысхулъэкIкIэ си къуажэм, си лъэпкъым изопх. ЕджакIуэхэм сахутопсэлъыхь ди лъэпкъыр зэрыгушхуэ цIыху цIэрыIуэхэм я IуэхущIафэхэм. Дауи уримыгушхуэнрэ ди жылэ закъуэм адыгэ тхакIуэу, усакIуэу нэрыбгэ тIощIым щIигъу къызэрыдэкIам. Урыс-Кавказ зауэм хэкIуэдахэм я фэеплъ сыныр ди хэгъуэгум псом япэ Хутэ Михаил и жэрдэмкIэ ди къуажэм зэрыщагъэувам. Ди республикэм и гербыр зи IэдакъэщIэкIыр ди къуажэ щIалэ Къущхьэ Назиру зэрыщытым. Си лъэпкъыр зэрыпагэ нэрыбгэхэу ди жылэм къыдэкIахэр фэзгъэцIыхуну аракъым нобэ си къалэныр, атIэ си цIыкIухэр бзэм дегъэхынымкIэ апхуэдэ щапхъэхэм сэбэпу къахьым и гугъу фхуэсщIыну аращ.
Лъэпкъыр зэрыгушхуэхэм я гугъу щысщIкIэ, нэхъыбэу къыхызогъэщ ахэр зэрыадыгэр, сыт хуэдэ щIэныгъэ ямыгъуэтами, абыхэм я бзэр IэщIыб зэрамыщIам. Етхуанэ классым къыщысхуэкIуэкIэ, абыхэм щыгъуазэ щIыным щIызодзэ. А псор япэу зэхэзыха сабийр зэрыгуфIэм, абы гушхуэныгъэ хэлъым къаруущIэ къысхелъхьэ. Сабийхэм езыхэми зыгуэр щIэуэ къащIэмэ, абы щыгъуазэ сызэращIыным пылъхэщ. Ди еджапIэм щолажьэ КИД кружокыр. Абы и унафэщIхэщ Хутэ ФатIимэрэ ЛIымахуэ Маринэрэ. КИД-м и зэIущIэхэр нэхъыбэм зэрырагъэкIуэкIыр адыгэбзэщ. ЦIыху хьэлэмэтхэр, гъащIэ гъуэгу телъыджэ зыкIуахэм еджакIуэхэр нэIуасэ хуащI. Сэ къызэрысщыхъумкIэ, а псори щызэппхыжкIэ ди бзэм цIыкIухэм хуаIэ щытыкIэм зехъуэж. Сэ зэхуэсхьэса материалхэри езыхэм къагъуэтахэри КИД-м и пэшым щIыдолъхьэ, адрей классхэм хэс сабийхэр нэIуасэ хуэтщIын щхьэкIэ. Иджыпсту ди сабийхэм я пащхьэ итлъхьэфынущ ди къуажэм и тхыдэр, и щIыпIэ телъыджэхэм я теплъэхэр, спортымкIи щIэныгъэмкIи диIэ ехъулIэныгъэхэм, лъэпкъыр зэрыгушхуэ щIэныгъэлIхэм, политикхэм дахутепсэлъыхьыфынущ, н. къ.
Си дерсхэм куэду къыщызогъэсэбэп псалъэжьхэр. ЦIыкIухэм сащытхъунуми сигу иримыхьа гуэр яжесIэнуми псалъэжьхэр сэбэп къысхуохъу. «Сыт хуэдэ псалъэжь абы хуэфащэр?» — жысIэу защыхуэзгъазэкIэ, чэзу зэримыгъахуэу щапхъэхэр къысхуахь. Синонимыр щыдджкIэ цIыкIухэр зэпызогъауэ «Хэт синоним нэхъыбэ къыхуихьыфын псалъэм?» къыхуеджэныгъэм дыщIэту. Нобэ и кIэ къихуа еджакIуэр япэ зэрищыжыным хущIокъу.
Мис апхуэдэурэ дерс къэс зыгуэркIэ сабийхэр бзэм пэгъунэгъу сщIыну сыпылъщ, ауэ псори къызохъулIэ жысIэмэ, си щхьэр къэзгъэпцIэжу къысщохъу. Сыт щхьэкIэ жыпIэмэ, егъэджакIуэр и лэжьыгъэм сыт и лъэныкъуэкIи арэзы техъуэмэ, ар егъэджакIуэ нэсу щытыжкъым. Аращи, ноби солъыхъуэ си цIыкIухэм анэдэлъхубзэр фIыуэ зарезгъэлъагъун Iэмалхэм.
ИУАН Маринэ,
Али-Бэрдыкъуэ къуажэ курыт школым и егъэджакIуэ.
